b'\n_START_ARTICLE_\nBelvederio Apolonas\n_START_SECTION_\nApie skulpt\xc5\xabr\xc4\x85\n_START_PARAGRAPH_\n\xe2\x80\x9eBelvederio Apolonas\xe2\x80\x9c buvo rastas XV a. pabaigoje Romoje ir buvo popie\xc5\xbeiaus Julijaus II asmenin\xc4\x97je kolekcijoje. Bent nuo 1508 m. statula \xc5\xbeinoma buvusi Vatikano Belvederio kieme (i\xc5\xa1 to jos pavadinimas). Skulpt\xc5\xabroje vaizduojamas antikinis dievas Apolonas, tikriausiai tik k\xc4\x85 paleid\xc4\x99s str\xc4\x97l\xc4\x99 i\xc5\xa1 lanko, kur\xc4\xaf laik\xc4\x97 kairiojoje rankoje. Statula sukurta II a. Romoje ir, manoma, yra apie 330-320 m. pr. m. e. Sen. Graikijos skulptoriaus Leocharo sukurtos bronzin\xc4\x97s statulos kopija. Marcatonio Raimondi savo gravi\xc5\xabra XVI a. prad\xc5\xbeioje statul\xc4\x85 i\xc5\xa1populiarino Europoje. Berninis \xe2\x80\x9eBelvederio Apolono\xe2\x80\x9c vaizdin\xc4\xaf panaudojo garsioje savo skulpt\xc5\xabroje \xe2\x80\x9eApolonas ir Dafn\xc4\x97\xe2\x80\x9c._NEWLINE_XVIII a. statulos autoritetas dar labiau i\xc5\xa1augo, kai jos vert\xc4\x99 i\xc5\xa1k\xc4\x97l\xc4\x97 vokie\xc4\x8di\xc5\xb3 menotyrininkas Johanas Joachimas Vinkelmanas, kuris \xe2\x80\x9eBelvederio Apolon\xc4\x85\xe2\x80\x9c laik\xc4\x97 pa\xc4\x8dia didingiausia i\xc5\xa1 antikini\xc5\xb3 statul\xc5\xb3 ir auk\xc5\xa1\xc4\x8diausiu meno idealu. Ta\xc4\x8diau XIX a. skulpt\xc5\xabros autoritetas smuko. Kritikai prad\xc4\x97jo j\xc4\x85 laikyti pernelyg \xc5\xa1alta ir akademine. Kenneth Clark (XX a.) \xc5\xbeod\xc5\xbeiais, nei vienoje kitoje garsioje skulpt\xc5\xabroje jos id\xc4\x97ja ir atlikimas n\xc4\x97ra taip nemaloniai i\xc5\xa1siskyr\xc4\x99. 1798-1815 m. laikotarpyje skulpt\xc5\xabra buvo pagrobta Napoleono ir eksponuojama Luvre. Antonijas Kanova suk\xc5\xabr\xc4\x97 statul\xc4\x85 \xe2\x80\x9ePers\xc4\x97jas su Med\xc5\xabzos galva\xe2\x80\x9c tam, kad pakeisti pagrobt\xc4\x85j\xc4\x85. Pers\xc4\x97jo vaizdinys joje imituoja \xe2\x80\x9eBelvederio Apolon\xc4\x85\xe2\x80\x9c.'